মুম্বই ইন্ডিয়ান্সের বিরুদ্ধে প্রতিশোধের ম্যাচে নামার আগে সবচেয়ে বড়় ভোকাল টনিকটা পেয়ে গেলেন গৌতম গম্ভীররা। যখন দলকে চাঙ্গা করতে হাজির হয়ে গেলেন টিম মালিক শাহরুখ খান। নবম আইপিএলে প্রথমবার কিংগ খান দর্শন হল নাইট ক্রিকেটারদের। এবং শাহরুখের কথা শুনে বরাবরের মতোই উদ্বুদ্ধ ক্রিকেটারেরা।
একদিকে নিজের নতুন সিনেমা ‘ফ্যান’ এর প্রচার। তার ওপর পরের সিনেমা ‘রইস’ এর শ্যুটিংয়ের প্রবল ব্যস্ততা। নবম আইপিএলে নাইটদের পাঁচটি ম্যাচ খেলা হয়ে গেলেও শাহরুখ-শো দেখা যায়নি। যদিও প্রত্যেক ম্যাচের আগে-পরে টুইট করে ক্রিকেটারদের শুভেচ্ছা জানাতে ভুল করেননি বাজিগর। প্রথমে লন্ডন ও পরে কানাডায় শ্যুটিংয়ের কাজ সেরে মঙ্গলবারই দেশে ফিরেছেন। আর ফিরেই তিনি সশরীরে হাজির নাইট শিবিরে।
মঙ্গলবার রাতে মুম্বইয়ে জুহি চাওলা-জয় মেটার বাড়িতে ক্রিকেটারদের জন্য পার্টির আয়োজন করেছিলেন শাহরুখ। সেখানেই তিনি পয়েন্ট টেবিলের শীর্ষে থাকার জন্য দলকে ধন্যবাদ জানান। বরাবরের মতো খুনসুটি আর মজা করতে থাকেন। কখনও উমেশ যাদবের স্ত্রী’র চুল টেনে ধরেন, কখনও আবার কোলে তুলে নেন ইউসুফ পাঠানের বড় ছেলেকে। শুরুর দিকে দলের ম্যাচ দেখতে মাঠে যেতে না পারার জন্য আক্ষেপও করেছেন তিনি। বুধবার ইউসুফ ফোনে বললেন, ‘‘শাহরুখ ভাই কথা দিয়েছেন, চ্যাম্পিয়ন হতে পারলে দারুণ পার্টি দেবেন।’’ ২০১২ সালে ওয়াংখেড়ের নিরাপত্তাকর্মীদের সঙ্গে ঝামেলায় জড়িয়ে নির্বাসিত হয়েছিলেন শাহরুখ। গত বছর অবশ্য সেই শাস্তি তুলে নেওয়া হয়েছে। আজ, বৃহস্পতিবার ওয়াংখেড়েতে থাকবেন এসআরকে? ইউসুফ বলছেন, ‘‘মাঠে থাকবেন বলেই আমাদের জানিয়েছেন উনি।’’
ঘরের মাঠ ইডেনে মুম্বইয়ের কাছে হারের পর টানা তিন ম্যাচ জিতেছে কেকেআর। ব্যাট হাতে দারুণ ছন্দে অধিনায়ক গম্ভীর। টুর্নামেন্টের সর্বোচ্চ স্কোরার হওয়ার দৌ়ড়েও আছেন। গম্ভীর অবশ্য এখনই জাতীয় দলে ফেরার কথা ভাবতে নারাজ। সাংবাদিক বৈঠকে তিনি বলেছেন, ‘‘এখন শুধু রান করে কেকেআর-কে আইপিএল চ্যাম্পিয়ন করার কথা ভাবছি। জাতীয় দলে ফেরা বা না ফেরাটা তো বাই-প্রোডাক্ট।’’ মুম্বইয়ের অন্যতম সেরা বোলিং অস্ত্র যশপ্রীত বুমরা বলেছেন, ‘‘টেনিস বলে ইয়র্কার প্র্যাক্টিস করেছি বলেই আমার ইয়র্কার এত নিখুঁত।’’